b'\n_START_ARTICLE_\nBetalaktamaza\n_START_SECTION_\nPenicilinaze\n_START_PARAGRAPH_\nPenicilinaze so posebna podvrsta betalaktamaz, ki je specifi\xc4\x8dna za peniciline. Delujejo na enak na\xc4\x8din \xe2\x80\x93 s hidrolizo betalaktamskega obro\xc4\x8da. Molekulska masa razli\xc4\x8dnih penicilinaz zna\xc5\xa1a povpre\xc4\x8dno 50 kilodaltonov._NEWLINE_Penicilinaza je bila prva betalaktamaza, ki so jo identificirali. Prvi\xc4\x8d sta jo leta 1940 osamila Abraham in Chain iz gramnegativne   E. coli, in sicer \xc5\xa1e preden so pri\xc5\xa1li penicilinski antibiotiki v klini\xc4\x8dno uporabo. Produkcija penicilinaz se je hitro raz\xc5\xa1irila tudi na bakterije, ki prej sploh niso proizvajale tega encima ali pa se je pri njih pojavljala redko. Razvili so proti penicilinazi odporne antibiotike (npr. meticilin), vendar je sedaj prisotna odpornost tudi proti tem novej\xc5\xa1im u\xc4\x8dinkovinam.\n_START_SECTION_\nOdporni mikroorganizmi\n_START_PARAGRAPH_\nBetalaktamaze proizvajajo predvsem stafilokoki. Geni, ki nosijo zapis za te encime, se nahajajo na plazmidih in se lahko prena\xc5\xa1ajo s transdukcijo (preko bakteriofagov) na druge bakterije. Pri stafilokokih je encim inducibilen, kar pomeni, da se proizvaja le v prisotnosti betalaktamskih u\xc4\x8dinkovin. Tudi gramnegativne bakterije lahko proizvajajo betalaktamaze; pri njih se lahko gen nahaja bodisi na kromosomih bodisi na plazmidih. Kromosomski geni za betalaktamaze so konstitutivni, kar pomeni, da proizvodnja poteka ves \xc4\x8das, ne le v prisotnosti betalaktamov. Plazmidni geni so inducibilni, kot pri stafilokokih.'